Die wetlike vereistes met betrekking tot bedankings - Jy en die RegJy en die Reg
Tuis › Artikels › Arbeidsreg › Die wetlike vereistes met betrekking tot bedankings
Die wetlike vereistes met betrekking tot bedankings
Indien ʼn werknemer bedank, kan die hoeveelheid kennis wat hy/sy moet gee afhang van ʼn verskeidenheid van faktore. Eerstens, kan ʼn werknemer se dienskontrak ʼn bepaling bevat wat die kennisperiode reguleer. Indien die dienskontrak nie so ’n bepaling bevat nie, moet die kennisvereistes soos uiteengesit in die Wet op Basiese Diensvoorwaardes gevolg word, naamlik:
1 week kennis as die werknemer minder as 6 maande diens het;
2 weke kennis as die werknemer tussen 6 maande en 1 jaar diens het;
4 weke kennis as die werknemer meer as 12 maande diens het.
Tweedens kan ʼn werknemer se dienskontrak die kennisperiode reguleer. Indien dit die geval is, troef dit die kennisperiode soos uiteengesit in die Wet. Die dienskontrak mag egter nie die kennisperiode korter maak as wat voorgeskryf is deur die Wet nie. Die kennis wat gegee moet word deur die werknemer mag ook nie meer wees as die kennis wat deur die werkgewer gegee moet word nie.
ʼn Werknemer moet daarteen waak om te versuim om sy kennisperiode te werk en net onmiddellik die pad te vat nadat hy/sy bedank het. In die eerste plek is dit onregverdig teenoor die werkgewer, aangesien hy/sy nie genoeg tyd gekry het om alternatiewe reëlings te tref vir die werknemer se afwesigheid nie. In die tweede plek kan die werkgewer die werknemer dagvaar vir enige verliese wat hy/sy gely het as gevolg van onmiddellike bedanking. Die bedrag wat die werkgewer kan eis kan dus op baie meer neerkom as die salaris wat die werknemer sou ontvang het vir die kennistydperk. Alternatiewelik kan die werkgewer ook ʼn dringende bevel vir spesifieke nakoming by die hof kry om die werknemer te dwing om die kennisperiode te werk.
Die enigste geval waar dit nie nodig is vir die werknemer om die kennisperiode te werk nie, is as die werkgewer daartoe toestem.
As u dit dus oorweeg om te bedank, kontak asseblief eers vir Solidariteit om vas te stel of u al u wetlike verpligtinge nakom.